Snemma á árinu 1985 uppgötvuðu menn aðferð til þess að skima eftir HIV-smiti í blóði blóðgjafa . Landlæknisembættið rak mjög á eftir að þessari aðferð væri beitt á Íslandi ( 1985 ) . Skimun hafði í för með sér aukinn kostnað og þess vegna þurfti að beita mjög ákveðnum faglegum rökum til fjármögnunar á verkefninu . Haustið 1985 var hafin skimun á blóðgjöfum . Ber að nefna Harald Briem og Ólaf heitinn Jensson sem stóðu vel að þessu . Athyglisvert er að í nokkrum V-Evrópulöndum brugðust menn seint við og tóku ekki upp heildarskimun fyrr en seinna . Margir sjúklingar fengu því smitað blóð við aðgerðir eða vegna sjúkdóms ( ofblæði ) og veiktust af HIV-veiru . Hörð réttarhöld fylgdu í kjölfarið og margir yfirmenn í heilbrigðisgeiranum misstu stöðu sína eða voru dæmdir . Nær undantekningarlaust kom í ljós að ekki hafði verið farið að ráðum faglærðra lækna , enda læknar með fagkunnáttu sjaldséðir í áhrifastöðum ráðuneyta . Í bókinni Bad blood eftir J. Reitman frá 1996 er skýrt og skilmerkilega lýst hörmulegum afleiðingum HIV-faraldursins í Bandaríkjunum . Illa var haldið á málinu varðandi val á blóðgjöfum og skimun á HIV-veiru meðal blóðgjafa . Afleiðingin var sú að vitað er um allt að 15.000 manns er sýktust af smituðu blóði , þar á meðal 60% af ofblæðisjúklingum . Mörg réttarhöld voru haldin og þar kom í ljós að Rauði krossinn sem rekur blóðbanka þar í landi hafið ekki varað blóðbanka við í tíma og þar með ekki sinnt eftirlitsskyldu sinni . Ennfremur kom fram að pólitísk stjórn RK hafði ekki sinnt aðvörun margra faglækna en meðal annars beitt skimunaraðferð sem ekki var nógu trygg . Afleiðingin varð sú að mörgum sjúklingum voru dæmdar bætur , oft þrjár milljónir dollara eða hærri upphæðir . Mikið er rætt um mistök Elizabeth Dole , konu forsetaframbjóðandans Bob Dole , en hún var lengi forseti RK í Bandaríkjunum . Er hún tekin sem gott dæmi um leikmann er kemst í áhrifastöðu í heilbrigðisgeiranum , en nýtir sér ekki fagkunnáttu lækna . Frú Dole hvarf úr forsæti RK . Miklar framfarir hafa náðst í meðferð kransæðasjúklinga . Bandaríkjamenn eru þar í fararbroddi en Íslendingar , Svíar , Hollendingar og fleiri vestrænar þjóðir fylgja fast á eftir . Danmörk sker sig úr þessum hópi og er neðarlega í flokki í Evrópu þó að þeir hafi fyrstir Norðurlandaþjóða stofnað forvarnarráð . Ráðið gerir tillögur um aðgerðir til heilbrigðisráðherra en er að mestu skipað pólitíkusum og skrifborðslæknum . Danir hafa að öðru leyti verið meðal þekktustu þjóða varðandi gæði heilbrigðisþjónustunnar . En tímar og siðir breytast . Spurningar hafa vaknað hvers vegna svo er komið fyrir Dönum . Helsta skýringin er að dregið hafi mjög úr áhrifamætti lækna á nýþróun læknisfræðinnar , þar á meðal forvarnir og aðgerðir .